AlexejDobrolubov/national_council_slovak_2010 huggingface dataset:
66. schôdza NR SR - 3.deň - A. dopoludnia
Dátum: 2022-06-16
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

47. Ja by som rozvinul ešte to, o čom som hovoril predtým, ale keďže kolega Lehotský hovoril tiež na túto tému, to znamená konkurenciaschopnosť Slovenska, tak by som rád pripomenul to, čo bolo veľmi nedávno uvedené, ako si Slovensko stojí v konkurencii s inými krajinami, ktoré bojujú o investície a ktoré sa snažia zlepšovať podnikateľské prostredie. Tak typicky pre nás najdôležitejší konkurent, pokiaľ ide o podnikateľské prostredie, je, samozrejme, Česká republika. Česká republika je, si oproti predchádzajúcemu roku polepšila o 20 miest a je významne lepšie na tom ako Slovenská republika. Slovenská republika si polepšila len o jednu priečku, z 50. na 49. miesto, a to zo 63 hodnotených krajín. Čiže je to veľmi zlé a každý spôsob, akým môžeme zlepšiť podnikateľské prostredie, treba využiť, pretože konkurencia je drsná a máme sa od koho učiť. Máme sa, môžme sa učiť od Estónska, ktoré je na tom najlepšie napriek tomu, že je to bývalá sovietska republika, tak jednoducho my by sme tam mali chodiť na školenia dennodenne a učiť sa, ako sa to robí tak, aby podnikateľské prostredie bolo čo najlepšie. Samozrejme, okrem všetkých týchto kilečiek, a to je súčasť toho, je aj pevné právne prostredie, kde podnikatelia sa môžu spoľahnúť na to, že zmluvy sa plnia a že práva podnikateľov sa dajú aj súdne, aj inak vynútiť. Preto každé kilečko je dobré kilečko.
66. schôdza NR SR - 3.deň - A. dopoludnia
Dátum: 2022-06-16
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

37. Ďakujem pekne. Rado, ty si hovoril o tom, že ako je potrebné znižovať záťaž pre podnikateľov a to, samozrejme, všetko je pravda. Ale čo by sme si mali uvedomiť aj, je to, že Slovensko a jeho podnikateľské prostredie je v priamom konkurenčnom boji s inými jurisdikciami, s inými krajinami tu v okolí o investície. A teraz nemyslím nevyhnutne investície takého veľkého rozsahu, ktorými sa zaoberá priamo povedzme ministerstvo hospodárstva, že sa jedná o nejakú automobilku alebo niečo podobné. Mám na mysli menších podnikateľov, takých, ktorí sa rozhodujú o tom, že či zainvestujú, či urobia svoju pobočku v Čechách, na Slovensku, v Poľsku, v Maďarsku. A práve to sú tí, ktorí síce nerobia obrovské investície, ale je ich veľa a rozhodujú o tom, či ľudia, bežní ľudia budú zamestnaní v stredných podnikoch, budú mať stabilnú prácu, a rozhodujú o tom, že či takú svoju investíciu umiestnia na Slovensku, alebo v nejakom našom konkurenčnom takpovediac štáte niekde u nášho suseda, alebo možnože aj niekde ďalej. A práve tieto náklady, ktoré sú spojené s často s nezmyselnými podnikateľskými predpismi, tie rozhodujú aj o tom, že či pôjdu na Slovensko, alebo či pôjdu niekam inam. A vieme, že podľa posledných informácií Slovensko v podnikateľskom prostredí klesá v porovnaní s konkurenciou. Takže je treba sa snažiť.
66. schôdza NR SR - 2.deň - B. popoludní 2
Dátum: 2022-06-15
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

35. Na rozdiel od mojich predrečníkov, ktorí sa sústredili prevažne na to, aký je toto prešľap voči dohodám v rámci koalície, ja by som sa sústredil na to, že aký je toto prešľap voči právnemu štátu. Je prirodzené, že v právnom štáte je potrebné dodržiavať zákony, aj je potrebné dodržiavať rozhodnutia urobené na základe zákona. Je nesporné, že ÚVO urobilo tie rozhodnutia, ktoré sa týmto navrhovaným zákonom majú zmazať, urobilo v súlade nielen so zákonom vnútroštátnym, ale aj v súlade s európskou legislatívou a konkrétne s rozhodnutím Európskej komisie, ktorá výšku týchto pokút takto stanovuje. A preto si myslím, že ak sa z tohto návrhu stane naozaj zákon, ak naozaj dôjde k tomu, že je, že bude aj podpísaný pani prezidentkou alebo prípadne znovu odhlasovaný, ak by ho pani prezidentka nepodpísala, že je naozaj treba očakávať, že bude tento zákon napadnutý na Ústavnom súde. A podľa mňa by mal byť napadnutý generálnym prokurátorom ako všeobecným ochrancom zákonnosti. Samozrejme, to by sme asi museli mať iného generálneho prokurátora. Ale naozaj je toto nielen ten postup, ale aj ten samotný produkt tohto postupu je niečo, čo je v príkrom rozpore s ústavným poriadkom.
65. schôdza NR SR - 9.deň - B. popoludní
Dátum: 2022-05-10
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

26. Nieto mieru bez slobody. Aj v Ruskej federácii je mier a my taký mier a verím, že ani Ukrajina nechce taký mier na Ukrajine, ako je v Ruskej federácii. Každý zlodej, keď vám niečo ukradne, tak vám hneď na to povie, ja chcem mier, nič si nevyčítajme, všetko je v poriadku, zabudneme na všetko, čo bolo. Takýto mier chcete? Nie. Žiadne také, pán Blanár. Tu došlo k obrovskej, hnusnej agresii a my teraz nebudeme volať po mieri, ale budeme volať po porazení Putina. Presne tak, ako sme volali alebo naši predkovia volali po porazení Hitlera, tak my teraz voláme po porazení Putina. A všetci tí, ktorí volali po mieri s Putinom, vieme, ako dopadli. Obávam sa a som si takmer istý, že vy máte na mysli takýto mier. Taký mier, ktorý chceli aj tí, ktorí sa chceli dohodnúť na mieri s Hitlerom. A teraz vy sa chcete dohodnúť na mieri s Putinom. Žiadne také.
65. schôdza NR SR - 1.deň - B. popoludní
Dátum: 2022-04-26
Poslanec: Baránik, Alojz (SaS)
Druh vystúpenia: Vystúpenie v rozprave

81. Ďakujem pekne, pán podpredseda. Kolegyne, kolegovia, dovoľte, aby som vás informoval o prerokovaní vládneho návrhu zákona v ústavnoprávnom výbore. Národná rada pridelila návrh zákona na prerokovanie ústavnoprávnemu výboru, ktorého určila aj ako gestorský výbor, a určila lehotu na jeho prerokovanie v gestorskom výbore. Poslanci Národnej rady, ktorí nie sú členmi výboru, ktorému bol návrh zákona pridelený, neoznámili v určenej lehote gestorskému výboru žiadne stanovisko. Ústavnoprávny výbor návrh zákona prerokoval na 119. schôdzi a odporučil ho Národnej rade schváliť. Časť IV správy obsahuje päť pozmeňujúcich návrhov. Gestorský výbor odporúča hlasovať o nich spoločne a schváliť ich. Gestorský výbor zároveň odporúča Národnej rade uvedený návrh zákona schváliť aj ako celok. Správa ústavnoprávneho výboru o prerokovaní návrhu zákona (tlač 917a) bola schválená uznesením ústavnoprávneho výboru z 26. apríla 2022. Týmto uznesením ma zároveň výbor ako spravodajcu poveril, aby som na schôdzi Národnej rady informoval o výsledku rokovania výboru a predkladal návrhy v zmysle príslušných ustanovení zákona o rokovacom poriadku Národnej rady. Pán podpredseda, prosím, otvorte rozpravu.
63. schôdza NR SR - 1.deň - A. dopoludnia
Dátum: 2022-03-30
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

72. Pán poslanec Žiak, nuž, akokoľvek sa budete snažiť, neprekričíte pravdu. Každý normálny človek si neprial, aby Rusi zaútočili na Ukrajinu. Jedine zrejme pán Naď vedel v októbri, že to tak bude. A vy cynicky ešte dokážete tu konštatovať, že nikto nečakal takú utečeneckú krízu. Tak keď pán Naď o tom vedel, tak mal to povedať pánovi ministrovi Mikulcovi a mohli ste sa niekoľko mesiacov pripravovať na túto krízu. Ale je to tak, že oni klamali. Oni sa predvádzali. A neviem kvôli čomu, asi sa chceli niekomu zapáčiť, lebo trebalo vtedy presadiť narýchlo obrannú zmluvu so Spojenými štátmi americkými, ktorá nemá s NATO nič spoločné a vôbec ju nepotrebujeme. To je váš výsledok práce. Ale dovoľte mi, aby som ešte povedal zopár údajov k tomu, čo som hovoril. Podľa údajov Transparex.sk sa firma Dustream doteraz nezúčastnili na štátnych zákazkách a rovnako to bolo aj v súvislosti so spoločnosťou Global gastro plus, ktorá má utečencom variť za 1,6 mil. eur. Dámy a páni, mimochodom je to firma, ktorá je zazmluvnená ako nová firma na ministerstve práce a sociálnych vecí pre catering. Zhodou okolností bola stále v mínuse, ale zrazu zázračne dostala túto zákazku. Rovnako ako živnostník zo Sniny, ktorý má dodať skladové stany. Ten je zaujímavý aj preto, že jeho podnikanie je zamerané na predaj maliarskych potrieb a s dodávkou skladových stanov nemá žiadne skúsenosti. Ale pán minister tu hovoril, že trebalo stany dodať. A táto firma nemá ani s dodávkou stanov žiadne skúsenosti. Pri priamom rokovacom konaní sa očakáva, že budú oslovené firmy, ktoré sa predmetu zákazky profesne venujú. V tomto prípade teda je otázne, aký kľúč pri výbere týchto... (Prerušenie vystúpenia časomerom.)
59. schôdza NR SR - 1.deň - B. popoludní
Dátum: 2022-02-25
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

139. Ďakujem. Pán kolega Fico, hneď na tvoje vystúpenie reagovali predovšetkým zástupcovia SaS, ale vidím, že sú pripravení aj z OĽANO bojovníci, ale chcem uviesť, že na poslaneckom grémiu sme tlmočili túto výhradu a požiadali sme aj koaličných partnerov, aby, ak chcú, aby sme pomohli, aby stiahli jednoducho tento bod, pretože vôbec sa netýka tohto problému a naviac je to prísna cenzúra za podmienok, ktoré sú absolútne neprijateľné. Ale dozvedeli sme sa od pani kolegyne Zemanovej, že v podstate pomoc pre Ukrajinu je tá, že budeme mať tento cenzúrsky zákon prijatý práve teraz. To je neuveriteľné! A ja len môžem skonštatovať, tak ako, bohužiaľ, som konštatoval aj pri prijímaní toho uznesenia, keď niektorí koaliční poslanci, ktorí tlieskali niektorému poslancovi, ktorý tu prirovnával Putina k Hitlerovi a hovoril, že v Belehrade civilisti môžu byť vraždení len tak, že pokračujú v tejto nedôstojnej diskusii aj teraz, lebo ak to tam necháte, tak urobíte túto Národnú radu naozaj nedôstojnou napriek tomu, že ste vyzývali nás všetkých, aby sme sa spojili. A my to tu deklarujeme. Ale keď vy tu chcete nasilu pretlačiť niečo, čo nesúvisí s tým, čo chceme dnes vyslať ako signál svetu a predovšetkým Ukrajine, tak potom asi neviem, či ten úmysel je dobrý z vašej strany, alebo vám ide o niečo iné. Je to naozaj nedôstojné.
59. schôdza NR SR - 1.deň - B. popoludní
Dátum: 2022-02-25
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

76. Pán predseda zahraničného výboru Marián Kéry, chcem ti rovnako poďakovať za tvoje vystúpenie, v ktorom si jasne tlmočil postoj, ktorý máme k tomu, čo sa deje na Ukrajine. My sme sa pred rokovaním tejto Národnej rady stretli na poslaneckom grémiu a vyjadrili sme za opozíciu presvedčenie, že diskusia o tomto návrhu uznesenia bude dôstojná a že sa tu nebude z toho vytĺkať nejaký politický kapitál. Avšak musím s ľútosťou skonštatovať, že to tak nie je. Ak tu zaznievajú slová niektorých z poslancov koalície, ktorí prirovnávajú Putina k Hitlerovi a jedným dychom dodávajú, že civilisti v Belehrade si to zaslúžia, mohli byť bombardovaní, a koalícia im ešte tlieska, tak len dokazujú, že to nie je dôstojné. A, bohužiaľ, musím dodať, nie je to dôstojné tak, ako je nedôstojné ich vládnutie, ktoré predvádzajú dva roky na Slovensku. Ďakujem ti, pán predseda zahraničného výboru.
58. schôdza NR SR - 2.deň - B. popoludní
Dátum: 2022-02-22
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

69. Pani kolegyňa Kozelová, to fakt nemáte iné slová na to, aby ste bránili svojho ministra? Aby ste povedali nejaký svoj názor na to, čo som prečítal, na tie obludnosti, ktoré sú tu prepísané z oficiálne schváleného odposluchu týchto vyšetrovateľov? To vážne nemáte nič? Pani poslankyňa, vy ste tu pokojne mohli sedieť a vypočuli by ste moju reakciu na to, čo povedal pred vami doobeda pán kolega Šefčík, ktorý ma dokonca presviedčal o tom, že on to nečítal. Ja som teda priznal sa, že ak to nečítal, tak to beriem. Ale s údivom zisťujem, že v podstate ste prečítali presne to isté čo on, pretože to máte v manuáli napísané a videl som to aj v tom počítači, kde ste si to opäť čítali. (Ruch v sále. Zaznievanie gongu.) Čiže, pani poslankyňa, pán poslanec Pročko ako, to je jediné, čo dokáže, šaškovať. Ale, pani Kozelová, to všetko, čo ste povedali, sú klamstvá, presne také isté klamstvá, ktoré šíri váš pán predseda Matovič, ktorý tu rovnako šíril klamstvo, keď som mu zobral slovo a zneužíval svoje postavenie, keď mal prečítať len stanovisko vlády a nie svoje úvahy, ktoré tam potom sa snažil prezentovať. A potom hovoril ďalšie klamstvá o mojej výstavbe a neviem ešte čo, o lukratívnych pozemkoch a tak ďalej, s výhľadom jedine mojím. Tuto Milan Laurenčík, ktorý je z Terchovej, on nemá výhľad, lebo jemu to zastreli, on nemá na Rozsutec výhľad. Či sa nehanbíte, jednoducho namiesto toho, aby ste argumentovali, tak vynášate tu klamstvá vášho predsedu Matoviča. To je neuveriteľné, ale pochopiteľné, pretože asi iné, ak sa nezavďačíte pánovi Matovičovi, lebo buď vás dá na koniec kandidátky, alebo budete na začiatku. Bojujete asi na to, aby ste boli na začiatku. A čím viac budete klamať, tak asi budete najvyššie. To je celé, čo môžem povedať, lebo vy ste nevyužili nič na obhajobu... (Prerušenie vystúpenia časomerom.)
58. schôdza NR SR - 2.deň - A. dopoludnia
Dátum: 2022-02-22
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

102. Všetkým, vážení kolegovia, ďakujem za vaše faktické poznámky a budem sa venovať pánovi Šefčíkovi, lebo to je matovičovec jako vyšitý. Tak poďme teda k veci. Nepočul som, pán Šefčík, od vás žiadny argument na predmet, ktorý preberáme teraz v súvislosti s odvolaním pána Mikulca. Ale to už sme si takisto zvykli, že keď vám dôjdu argumenty, začnete vyťahovať manipulatívne informácie. A ja vám odpoviem. Áno, hovoríte o ÚVO a CT: Choďte do nemocníc, ako boli nakúpené, a tie vám povedia, že to boli najlacnejšie CT. A rozhodnutie ÚVO? Áno, to neni ale konečné, vážený pán poslanec, pretože konečné rozhodnutie môže mať len súd. Takisto ako váš minister dopravy dal rozhodnutie ÚVO na súd a ten povie, že či to je právoplatné. Ale ja som už tú možnosť nemal, aby som to dal na súd, ktorý by povedal, že ako to je. Ale čo jedine vy viete, vyhrážať sa. Tak ako Matovič, vy ste s tým pokračovali. Matovič mi tu povedal, aby som držal hubu radšej. Vy len vyhrážať sa. Lu... pozemky. Áno, kúpil som, tak ako každý kupuje, a ja rovnako... prosím vás, nechaj ma dohovoriť. Pán predseda, neviem, prečo pán Šefčík má nejakú potrebu. Mali ste dve minúty. Kúpil som, tak ako kúpili ďalší a normálne som predal. Ak tam je nejaký problém, tak nech sa páči, môžete ísť. Ale ja som nekupoval pozemky ako pán Matovič od Majského, ktorý už vtedy bol obžalovaný a okradol množstvo ľudí v nebankových subjektoch. Spýtajte sa pána Matoviča, ako to robil. No a lukratívna nehnuteľnosť? Pán Šefčík, však sa príďte pozrieť, ja vás rád uvítam. Príďte sa pozrieť na normálnu drevenicu, ktorú som si postavil a vy ju nazývate lukratívnu. Nuž dobre teda, tak lukratívna nehnuteľnosť, ktorú má podpredseda parlamentu Milan Laurenčík v Terchovej, je omnoho väčšia. A jemu to nejdete vytýkať? Čo sú toto za argumenty. Namiesto toho, aby ste povedali, že či teda stojíte za Mikulcom, alebo nie, za tými klamstvami... (Prerušenie vystúpenia časomerom. Reakcie z pléna.)
58. schôdza NR SR - 1.deň - A. dopoludnia
Dátum: 2022-02-18
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

131. Pán kolega Fico, pán minister vo svojom vystúpení povedal, že všetky výroky, ktoré si uvádzal, že sú zmanipulované. Ale on si akosi neuvedomil, že tie výroky, ktoré si uvádzal, tak boli z uznesenia Generálnej prokuratúry. Toto bola obhajoba ministra vnútra, ktorý čelí odvolávaniu? A potom vzápätí sa rozhodol, že bude obhajovať vyšetrovateľov tým, že v podstate to sú elitní vyšetrovatelia, ktorí desaťročia naháňali pápayovcov a kdejakých ďalších. A dodal, že to boli takí vyšetrovatelia, ktorým nikto nič nemohol hovoriť, že čo môžu alebo nemôžu, no tak ale zároveň ste hovorili, že za minulých vlád sa do všetkého zasahovalo, ale povedal pán minister, že v podstate oni boli elitní vyšetrovatelia, všetko vyšetrili. Ale pikantné ešte bolo aj na tom, že hovoril o tom, že je možné v podstate predstaviteľku tímu Oblúk Santusovú poslať kdesi, zapáliť jej kanistrom auto a ešte ju aj nakopať do p... A čo bolo pikantné, samotná ministerka spravodlivosti, ktorá by sa mala takýchto vecí zastať, vyzýval som ju už včera, tak ona to v podstate odobrila, že všetko je absolútne v poriadku. No a to, ako pán minister v náznakoch sa snažil použiť a do argumentácie dostať aj Milana Lučanského, bola ako keby sympatické, ale vzápätí potom povedal, že predsa Lučanský bol legitímne obvinený, avšak títo, títo vyšetrovatelia nie sú legitímne obvinení a oni môžu ísť preč. Lenže viete, aký rozdiel? Že Lučanský zaplatil tým životom, a týchto ste povýšili! To je celé.
55. schôdza NR SR - 10.deň - B. popoludní
Dátum: 2022-02-17
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

88. Budeme pokračovať v rozprave. Mali by vystúpiť pán poslanec György Gyimesi, ktorý sa nenachádza v rokovacej sále, prepadáva mu poradie. Rovnako pán poslanec Taraba nenachádza sa v rokovacej sále, prepadáva mu poradie. Vystúpi teraz pán poslanec Boris Susko, ktorému udeľujem slovo. Pripraví sa pán poslanec Gyimesi.
55. schôdza NR SR - 10.deň - B. popoludní
Dátum: 2022-02-17
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

59. Ďakujem za faktické poznámky. Pán Dostál odišiel, ale... (Reakcia z pléna.) Aha, pardon, je tu. Ondrej, dobrý pokus, ale zdá sa, že sa nevydaril, pretože zároveň si povedal, že máte problém v koalícii. Akokoľvek sa budeš snažiť z toho vyvliecť, jednoducho to nie je tak. Vy viete veľmi dobre, že hra skončila. Ondrej, keď ťa tak môžem nazývať, lebo sme boli kolegovia vo výbore, aj ty by si mal priznať, že toto, čo tu robíte, je obyčajná fraška pred ľuďmi, pretože pani ministerka predstavila túto reformu v decembri v roku 2020, vážené dámy, vážení páni. A ona sa tu teraz postaví pred pult a chce ešte ďalší čas na to, aby niekoho presvedčila? A to, že som povedal, že ani vlastná strana materská ju nepodporí, o tom svedčí aj hlasovanie. Pani poslankyňa Šuteková a Pivková nepodporili jej reformu, čo je fakt. A, pán Lehotský, áno, ja viem, že pre vás neznamená nič uznesenie generálneho prokurátora napríklad zo 4. februára, kde sa píšu brutálne veci, o ktorých budeme hovoriť pri odvolávaní pána ministra Mikulca. A za, a súvisí to so spravodlivosťou, vážený pán poslanec, a som presvedčený, že so mnou budete súhlasiť, že keď je ministerka spravodlivosti, tak ministerka spravodlivosti by mala asi k tomu... (ruch v sále, zaznievanie gongu) zaujímať nejaké stanovisko. Bohužiaľ, pani ministerka, keďže má iné problémy, aby sa udržala na svojej pozícii, tak nemôže zaujať žiadne stanovisko. Ale to nie je teraz predmetom toho, čo sa bavíme. Pani ministerka jednoducho už skončila. Neprešla jej súdna reforma a zákon, ktorý jej nebol schválený, nebude môcť predložiť najbližšieho pol roka. To je prosto fakt, ktorý nezmeníte.
55. schôdza NR SR - 9.deň - A. dopoludnia
Dátum: 2022-02-16
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

152. Ďakujem vám všetkým za faktické poznámky a asi nebudem môcť odpovedať všetkým, ale začnem pánom Vetrákom. Áno, ak ste cítili moje rozhorčenie, tak je to preto, že som vystupoval na vystúpenie pána Gyimesiho, ktorý povedal, ešte raz budem citovať: „Nie sme druhoradí občania.“ A ja si myslím, že k tomu a proti tomuto je potrebné sa postaviť, lebo to je hoax, pretože ak to môžem použiť, dnes je doba hoaxov. To, čo povedal pán Gyimesi, je hoax. A zároveň som mu pripomenul aj to, že jednoducho nedôstojne táto vláda a on, jeho minister, vtedajší predseda vlády, dnes minister financií, ako nedôstojne reprezentujú Slovenskú republiku a ako to spackali s Sputnikom, čoho bol aj on účastný. Ale to sa mu veľmi ťažko počúva. Čiže ak som bol trošku rozhorčený, tak kvôli tomuto, pán Vetrák, nič iné, lebo myslím si, že národnostné menšiny a príslušníci národnostných menšín, občania Slovenskej republiky, myslím si, že nie sú, a to si, určite spoločne sa na tom zhodneme, nie sú druhoradí občania a na to treba jednoducho reagovať. Pán Dostál veľmi dobre vie, že je možnosť v súvislosti s týmto zákonom požiadať ministra vnútra o vrátenie občianstva, ale zámerne to nechce povedať. No a pán Šefčík, vám asi v tom manuáli, ktorý máte poslaný ešte na začiatku tejto vlády, to znamená tohto volebného obdobia, nepovedali, že jediný, kto chcel kúpiť predražené cétečko, bol váš kolega Alan Suchánek, ktorý musel dokonca vrátiť Bielu vranu, a že žiadne cétečko údajne predražené sa ani nekúpilo. Tak si to tam opravte v tom manuáli, ktorý vám poslali, pretože to, to je neuveriteľné, ako vy dokážete omieľať lož do nekonečna (ruch v sále a zaznievanie gongu), ktorá už vôbec nie je pravda. A ľudia na Slovensku to veľmi dobre vedia.
51. schôdza NR SR - 6.deň - B. popoludní 2
Dátum: 2021-12-01
Poslanec: Benčík, Ján (SaS)
Druh vystúpenia: Vystúpenie s faktickou poznámkou

28. Ja by som sa iba chcel ubezpečiť, či dobre počúvam a či si dobre vysvetľujem, že vy zrazu meníte ten svoj postoj k migrantom, pretože kedysi ste si vlastne celú svoju agendu postavili na odmietaní nielen teda ekonomických migrantov, ale aj utečencov z vojnou zmietaných území vrátane žien a detí. Pamätám, ako ste vystrájali, keď sme tu na Slovensku prijali, pôvodne to malo byť, tuším, dve stovky asýrskych kresťanov, nakoniec ich nebolo ani toľko. A to bolo vypisovania všelijakých týchto, čo tí údajne robia a tak podobne a teraz zrazu hovoríte, že to je vlastne fajn, že ten Lukašenko tuná pašuje nejakých ľudí, nejakých migrantov zväčša ekonomických. Ďakujem.
51. schôdza NR SR - 4.deň - A. dopoludnia
Dátum: 2021-11-26
Poslanec: Benčík, Ján (SaS)
Druh vystúpenia: Vystúpenie s faktickou poznámkou

52. Po kolegovi, priateľovi Ondrejovi Dostálovi sa do Romankinho klub mladých poslancov dovolím prihlásiť aj ja. A hovorím, že tento návrh zákona podporím. Podporím ho nie preto, že by som bol zástancom používania akejkoľvek drogy, ja osobne so žiadnou drogou nemám vo svojom živote doposiaľ ani jedinú skúsenosť. Nefajčím a výrobcovia alkoholu na mne tiež teda netrhnú nejaké zvláštne zisky, to je, to je ako fakt. Ale výška tých trestov, to, akým spôsobom zničia niekomu život, je proste absolútne neakceptovateľná. A to a aká je tá výška trestu v porovnaní s trestami, ktoré dostávajú vrahovia a podobní ľudia, veď to je úplný nonsens, preboha živého. Aj preto tento zákon. návrh zákona podporím, hoci ministerstvo spravodlivosti chystá komplexnejší návrh, ktorý túto problematiku bude riešiť ešte lepším spôsobom. Ďakujem.
48. schôdza NR SR - 15.deň - A. dopoludnia
Dátum: 2021-11-12
Poslanec: Benčík, Ján (SaS)
Druh vystúpenia: Vystúpenie s faktickou poznámkou

246. Ako reakciu na znôšku nezmyslov a klamstiev či výziev na masové šírenie COVID-u na zhromaždeniach pár faktov. Za včerajší deň pribudlo 6 843 pozitívne testovaných osôb PCR testmi a 1 964 pozitívne testovaných osôb antigénovými testmi. Už aj tak v značne preťažených nemocniciach, kde zdravotnícky personál, lekári, sestričky či sanitári doslova melú z posledného, pribudlo 62 hospitalizovaných pacientov. Celkovo v nemocniciach leží 2 594 pacientov nemocných na COVID-19, z toho 227 pacientov je na jednotkách intenzívnej starostlivosti a 231 pacientov je na pľúcnej ventilácii. Ako vieme, z týchto značná časť neprežije. Podiel nezaočkovaných a zaočkovaných je takýto: 79,7 % sú pacienti, ktorí nie sú zaočkovaní alebo nie sú zaočkovaní obidvomi dávkami. Ďakujem.
48. schôdza NR SR - 15.deň - A. dopoludnia
Dátum: 2021-11-12
Poslanec: Benčík, Ján (SaS)
Druh vystúpenia: Vystúpenie s faktickou poznámkou

154. Vážený pán predsedajúci, vážená pani ministerka, vážené kolegyne, kolegovia, všetci spoločne sme momentálne boli svedkami niečoho neobyčajného, autentického zázraku. Veď výkony Kotlebovej strany, poslanec Medvecký, ktorý očividne nedokáže vydržať na svojom mieste s nasadeným respirátorom či nebodaj len rúškom ani len 5 minút, pretože mu očividne hrozí akútne udusenie, dnes v rámci svojho heroického rečníckeho výkonu tu nielen v respirátore či rúšku, ale v plynovej maske vydržal odhodlane a zápalisto rečniť celých 10 minút. Vďaka za tento zázrak!